́ще у́бѡ хо́щеши дре́ву сему̀ беззако́нія, стра́сти, глаго́лю, го́рести, и гнѣ́ва, и я́рости въ тебѣ̀ изсуши́тися, и безпло́дну бы́ти, да сѣки́ра дх҃а прише́дши посѣче́тъ є̀, и во ѻ́гнь вве́ржетъ, по єѵг̑льскому гла́су, и потреби́тъ со вся́кою ѕло́бою: и а́ще хо́щеши до́му сему̀ беззако́нія, єго́же лука́вый зи́ждетъ ѕлѣ̀ въ душѝ при́снѡ, я́кѡ ка́меніе, вины̀ разли̂чныя благослѡ́вныя, илѝ безсловє́сныя собира́я, дѣла̀ вещества̀ илѝ глаго́лы въ по́мыслѣхъ, и зда́ніе ѕло́бы въ душѝ соѡружа́я, въ утвержде́ніе и укрѣпле́ніе по́мыслы го́рдости подлага́я: а́ще глаго́лю, хо́щеши сему̀ до́му разори́тися и раскопа́тися: то̀ имѣ́й смире́ніе гдс̑не незабве́нно въ се́рдцѣ твое́мъ,кто̀ сы́й, и что̀ бы́сть на́съ ра́ди, и ѿ яковы́я высоты̀ свѣ́та бж҃ества̀ ѿкрове́ннагѡ, по си́лѣ го́рнихъ суще́ствъ, и на небесѣ́хъ сла́вимагѡ ѿ всегѡ̀ слове́снагѡ єстества̀ а́гг҃лъ, арха̂гг҃лъ, престѡ́лъ, гдс̑ьствій, нача̂лъ, власте́й, херуві̂мъ и серафі̂мъ, и не имену́емыхъ у́мныхъ си́лъ, и́хже не достиго́ша къ на́мъ имена̀, по проро́честву апо́стола, въ якову̀ глубину̀ смире́нія человѣ́ческагѡ по неизрече́нной бла́гости сни́де по всему̀ уподо́блься на́мъ, во тьмѣ̀ и сѣ́ни сме́ртнѣй сѣдя́щымъ, и ада́мовымъ преступле́ніемъ плѣ́нникѡмъ бы́вшымъ, и дѣ́йствіемъ страсте́й ѿ врага̀ ѡблада́ємымъ